Groot eer val Os du Randt te beurt | Maroela Media
Die legendariese Springbokstut Os du Randt is deur Wêreldrugby vereer en sal op 3 November, die dag ná vanjaar se Wêreldbeker-eindstryd in Tokio, saam met vyf ander legendes in die Heldesaal opgeneem word.
Die ander is die gewese All Black-kaptein Richie McCaw, die gewese All Black-afrigter Graham Henry, Shiggy Konno (Japan), Peter Fatialofa (Samoa) en Diego Ormaechea (Uruguay).
Fatialofa en Konno is reeds oorlede en sal postuum vereer word.
Daar is reeds 142 ander legendes wat sedert 2006 in die Heldesaal opgeneem is.
Du Randt, die enigste Springbok wat in twee Wêreldbeker-wenspanne (1995 en 2007) was, het in 80 toetswedstryde vir die Bokke gespeel. Dit sou baie meer gewees het as hy nie lank beseer was nie, want hy het 46 toetse misgeloop.
Du Randt sluit hom hy by 14 ander Suid-Afrikaners aan wat reeds in die Heldesaal opgeneem is vir hul bydrae tot rugby. Hulle is Danie Craven, Frik du Preez, oudpresident Nelson Mandela, Jake White, Kitch Christie, Joost van der Westhuizen, Naas Botha, Francois Pienaar, Danie Gerber, Morné du Plessis, John Smit, Hennie Muller, Barry Heatlie en Bennie Osler.
* Konno het nooit toetsrugby gespeel nie vanweë die Tweede Wêreldoorlog, maar hy het baie diep spore in Japanse rugby getrap. Hy was spanbestuurder tussen 1963 en 1990 en voorsitter van die Japanse Rugbyunie tussen 1972 en 1994.
* Fatialofa, ŉ gewese Samoaanse kaptein, het 34 toetse vir Samoa gespeel en was kaptein in die WB-toernooie van 1991 en 1995, toe Samoa albei kere tot die kwarteindronde deurgedring het. Hy was afrigter van die Samoa-vrouespan toe hy weens ŉ hartaanval gesterf het. Hy was ŉ klavierskuiwer van beroep in Auckland en een van die mees lojale en gewildste rugbyspelers.
* Ormeachea was 40 jaar en 16 dae oud (die oudste speler by ŉ WB-toernooi) toe hy in 1999 die laaste keer vir Uruguay teen die Bokke in Skotland gespeel het. Hy het in 54 toetse, waarin hy 37 keer die kaptein was, gespeel en het 30 drieë vir die onbesonge Uruguay gedruk.
Rassie het sy huiswerk behoorlik gedoen
Baie geluk Os. Jy verdien dit terdeë.
As die Bokke die beker wen, is Kolisi ook in.
Baie geluk Os jou yster.
As kind het jou posters op my muur gehang saam Andre Snyman en as ek reg kan onthou het ek raak gelees in SA rugby tydskrif jare terug jy het eers in matriek of st 9 begin rugby speel.
Ek dink wie volgende vereer moet word is Beast. Daai man hoor jy nooit het ‘n besering nie en speel ‘n hond uit ‘n bos uit. Wonder waar trek hy met sy stats as ‘n forward.
Geluk Os – welverdiend. Een van ons heel grootstes.
Os is n legende ek weet nie hoekom mense sê chester is n legende nie as Pieter Hendricks nie geskors was nie sou chester nie gespeel het nie en sou hy ook nie kon teem oor wat hy veronderstel rassisme was nie .